钦定古今图书集成/历象汇编/岁功典/第071卷 > 《广东志书》 > 中秋赏月赋 明章懋
## 钦定古今图书集成/历象汇编/岁功典/第071卷 > 《广东志书》 > 中秋赏月赋 明章懋

素昊司时，蓐收行政。日道西陆，斗回酉柄。大火下于
《坤》维，虚宿中乎《离》正。扫赤炜之烦酷，布金行之清静。
“豆雨饱兮初歇，梧风飒兮渐劲；凉露零而金茎香，颢
气浮而玉宇净。燕翩翩以东归兮，雁嘹嘹而南竞。蝉
咽声以不鸣兮，鹰飞迅而欲横。”南吕之律始中，西兑
之治方盛。繄三五之良宵，适平分之秋令。暮烟霁而
云容四敛，潦水澄而山光遥映。斯时也，阴精扬彩，坎
象悬空，西魄已载，东魄未终。望舒御兮驾冰轮于海
东，素娥舞兮，调《霓裳》于曲中。穆穆兮金波有彩，团团
兮玉斧无功。寒玉臂兮清辉皓皓，湿云鬟兮香雾濛
濛。既委照兮珠帘华屋，亦容光兮瓮牖桑蓬。普贞明
而无私兮，羌万里之攸同。人世总清虚之府，皇都一
蕊珠之宫。予于是盍朋簪，开宾筵，酌清酤，调朱弦。畅
幽怀之寥廓，邀胜赏于婵娟。歌坡翁之《水调》兮，唱晁
叟之《洞仙》。修欧阳之“翫事”兮，赋逸兴之佳篇。喜美难
之兼具，乐风景之无边。已而银河斜汉，玉绳低躔。爽
籁发于林外，天香散于庭前。惜光阴兮易度，爱良夜
兮无眠。群嚣既息，众音并传。几处楼台丝管沸兮，乐
歌舞于芳年。谁家门巷砧杵急兮，碎穷愁之万千。慨
人间之忧乐，感上天之缺圆。徘徊俯仰，不觉为之太息而凄然。客有语予者曰：“赏心易负，美景难留。可人
明月，属此清秋。今夕之会也。追玉堂之胜赏，无天柱
之远游。据床笑傲兮若登武昌之楼，咏诗讽诵兮如
泛牛”渚之舟。骋清谈之亹亹，浩清兴之悠悠。人生有
几，不乐何求？子独感慨而惆怅兮，殆有类乎宋玉之
穷戚而悲忧。予乃喟然叹曰：“子岂予知者哉！予窃怪
夫少年之偷闲兮，宁能为时物而解颜。”吁嗟乎，哲人
之用心兮，固将视一世以为悲。欢月明而无贵贫兮，
人情见月，抑忻戚之多端。有天涯兮游子，家山万里
兮疏问安。今兹之夕兮，望白云而倚栏。有远地兮孤
臣，怀耿耿兮寸丹。今兹之夕兮，念琼楼之高寒。彼闾
阎之饥馑兮，十室九空，撷草穗以为粮。对明月兮，赋
《鸿雁》而自伤。彼边城之将卒兮，胡笳羌笛，老征戍于
沙场。对明月兮，指玉关为故乡，月照兮深闺。有佳人
兮愁断肠。裁边衣兮未寄。盼良人兮天一方。月照兮
圜扉，有缧囚兮悲夜长。《雉罹》罗兮未脱，刻木画地兮
那可忘。富贵欢会兮，贫苦忧思。今夕之乐者几何人
兮，而悲穷悼屈者纷其若兹。伊苦乐之相忘兮，抑亦
居之所移。蹇予怀之郁郁兮，良独有感于斯志。先忧
而后乐兮，谓希文其吾师。彼风流之庾谢兮，徒旷达
其奚为？今“九重之仁圣兮，忧元元之疮痍。恒宵旰以
孜孜兮，曾不暇乎乐汉武影娥之池。顾书生之窃禄
兮，一升合皆民脂。愧无才以上佐天子，而下吊苍生
兮，其何心乎乐明月而娱嬉。子以予为《悲秋》之骚客
兮，其不浅之为小丈夫也。”鸣呼噫嘻！客闻予言，亦悚
然若惊，焦然而勿宁。遂相与举杯酬月，稽首乞“灵。愿
国家隆唐虞之治，使斯人为尧舜之氓。老安少怀兮
各得其所，远来近悦兮咸遂其生。囹圄空兮期有司
之不犯，兵甲洗兮宁复有苗之徂征。家家见月兮有
忻然之色，人人对景兮无叹息之声。岂若唐人联句
而专长日之乐，殆犹虞氏鼓琴而公解愠之情。则吾
与子非特夸今夕一时之乐事”，且将祝皇朝万世之
太平。